Document ID: 31986R4065

*****
ΚΑΝΟΝΙΣΜΟΣ (ΕΟΚ) αριθ. 4065/86 ΤΟΥ ΣΥΜΒΟΥΛΙΟΥ
της 22ας Δεκεμβρίου 1986
για την τροποποίηση ορισμένων διατάξεων του κανονισμού (ΕΟΚ) αριθ. 2818/81 περί της εφαρμογής του οικονομικού κανονισμού και των κανόνων ελέγχου της διεθνούς συμφωνίας κακάου του 1980
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι, με τον κανονισμό (ΕΟΚ) αριθ. 2818/81 (1), το Συμβούλιο έλαβε τα κατάλληλα μέτρα για την εφαρμογή του οικονομικού κανονισμού και των κανόνων ελέγχου της διεθνούς συμφωνίας κακάου του 1980, την οποία εφαρμόζει η Κοινότητα προσωρινά δυνάμει της απόφασης 81/850/ΕΟΚ (2)
ότι το Διεθνές Συμβούλιο Κακάου κατά την 29η σύνοδό του στις 12 Σεπτεμβρίου 1986 αποφάσισε, με βάση την παράγραφο 1 του άρθρου 39 της εν λόγω συμφωνίας, να καθορίσει μεταβατική περίοδο από την 1η Οκτωβρίου 1986 και έως ότου αρχίσει να ισχύει η διεθνής συμφωνία του 1986, αλλά όχι και πέρα από τις 31 Ιανουαρίου 1987· ότι κατά τη διάρκεια της ίδιας συνόδου το Διεθνές Συμβούλιο Κακάου τροποποίησε την παράγραφο γ) του κανόνα αριθ. 6 του οικονομικού κανονισμού και των κανόνων ελέγχου·
ότι, κατά τη μεταβατική περίοδο, ο κανονισμός (ΕΟΚ) αριθ. 2818/81 εξακολουθεί να ισχύει, με την επιφύλαξη των τροποποιήσεων αυτών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2818/81 τροποποιείται ως εξής:
1. Στο άρθρο 4 προστίθεται το ακόλουθο κείμενο:
«Εφαρμόζεται έως ότου αρχίσει να ισχύει η διεθνής συμφωνία του 1986 για το κακάο, αλλά όχι και πέρα από τις 31 Ιανουαρίου 1987».
2. Στο παράρτημα Α του κανονισμού (ΕΟΚ) αριθ. 2818/86, η παράγραφος γ) του κανόνα αριθ. 6 αντικαθίσταται από το ακόλουθο κείμενο:
«γ) το πιστοποιητικό εισαγωγής από μη μέλος εκδίδεται από έναν οργανισμό πιστοποίησης σύμφωνα με τις διατάξεις του παρόντος κανόνα. Οι διατάξεις των κανόνων 3 και 11 εφαρμόζονται mutadis mutandis στις εισαγωγές που πραγματοποιούνται από μέλη και προέρχονται από μη μέλη, εκτός του ότι τα πιστοποιητικά ICC-4 εκδιδόμενα από μια χώρα μέλος θα μπορούν να χρησιμοποιηθούν για τις εισαγωγές κακάου σε οποιαδήποτε άλλη χώρα μέλος.»
Άρθρο 2
Κατά τη μεταβατική περίοδο από 1ης Οκτωβρίου 1986 και έως ότου αρχίσει να ισχύει η διεθνής συμφωνία του 1986, αλλά όχι και πέρα από τις 31 Ιανουαρίου 1987, εξακολουθούν να εισπράττονται οι εισφορές με βάση το άρθρο 31 της διεθνούς συμφωνίας του 1980 και παραμένουν σε λογαριασμούς αναμονής είτε από τις χώρες μέλη είτε από τον ICCO.
Άρθρο 3
Η Επιτροπή καθορίζει την ημερομηνία από την οποία αρχίζουν να εφαρμόζονται ή παύουν να ισχύουν τα μέτρα που λαμβάνονται κατ' εφαρμογή του παρόντος κανονισμού.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1986.

Labels: 3
15
17
5